**PROGRAM ODPRAVE POSLEDIC NEPOSREDNE ŠKODE NA STVAREH ZARADI MOČNIH NEURIJ Z OBILNIM DEŽEVJEM, VETROM, ZEMELJSKIMI PLAZOVI IN POPLAVAMI 3. IN 7. JUNIJA 2024**

Vsebina programa odprave posledic naravne nesreče:

**1. Uvod**

**2. Opis dosedanjih aktivnosti - ocena škode**

**3. Program odprave posledic**

3.1 Vrsta in predvideno število stvari, ki jih je treba obnoviti, ter vrsta in predvideno število objektov, ki jih je treba zgraditi zaradi posledic naravne nesreče ali njene ponovitve

3.2 Informacijska in strokovno tehnična podpora izvedbi ukrepov

3.3 Ocena višine sredstev po posameznih ukrepih odprave posledic naravne nesreče na stvareh z opredelitvijo dinamike zagotavljanja sredstev

3.4 Nosilci posameznih nalog

3.5 Vsebina letnih programov ter roki predložitve letnih programov v sprejem Vladi Republike Slovenije

Priloge:

– Priloga 1: Seznam objektov v lasti občine ali osebe javnega prava in objektov gospodarske javne infrastrukture lokalnega pomena, ki so predmet programa

– Priloga 2: Seznam stavb namenjenih bivanju v lasti potencialnih upravičencev do sredstev državnega proračuna za obnovo

– Priloga 3: Pregled objektov vodne infrastrukture, ki so predmet programa

– Priloga 4: Naravovarstvene smernice za predlog sanacije posameznih objektov vodne infrastrukture, vodnih in priobalnih zemljišč

– Priloga 5: Obrazci za pripravo vloge upravičencem – fizičnim osebam

*35406-5/2024-2560*

1. **Uvod**

Na podlagi Zakona o odpravi posledic naravnih nesreč (Uradni list RS, št. 114/05 – uradno prečiščeno besedilo, 90/07, 102/07, 40/12 – ZUJF, 17/14, 163/22, 18/23 – ZDU-1O, 88/23, 95/23 – ZIUOPZP in 117/23 – ZIUOPZP-A; v nadaljnjem besedilu: zakon), skladno s sprejetim sklepom Vlade Republike Slovenije, številka: 84400-10/2024/3 z dne 3. 10. 2024, ki se nanaša na oceno neposredne škode na stvareh zaradi močnih neurij z obilnim deževjem, vetrom, zemeljskimi plazovi in poplavami 3. in 7. junija 2024, je Ministrstvo za naravne vire in prostor pripravilo Program odprave posledic neposredne škode na stvareh zaradi močnih neurij z obilnim deževjem, vetrom, zemeljskimi plazovi in poplavami 3. in 7. junija 2024. Predlog Programa odprave posledic neposredne škode na stvareh zaradi močnih neurij z obilnim deževjem, vetrom, zemeljskimi plazovi in poplavami 3. in 7. junija 2024, skladno z določili zakona, obravnava in potrdi Komisija za odpravo posledic naravnih nesreč na stvareh.

Kot to določata peti odstavek 14. člena in 30. člen zakona, je program pripravljen v okviru pristojnosti Ministrstva za naravne vire in prostor za izvajanje programa odprave posledic nesreče, in sicer za:

– obnovo stvari, za katere sredstva za vzdrževanje zagotavlja samo ali organ v njegovi sestavi,

– izgradnjo geotehničnih objektov,

– obnovo stvari, za katere so upravičene do sredstev za odpravo posledic nesreč po zakonu občine,

– obnovo stvari, za katere je upravičena do sredstev za odpravo posledic nesreč po zakonu oseba javnega prava, katere ustanovitelj ali soustanovitelj je država ali občina,

– obnovo stvari, za katere so upravičene do sredstev za odpravo posledic nesreč po zakonu osebe zasebnega prava,

– obnovo posebnih objektov – kulturnih spomenikov.

Glede na zakonske pojme gre za naravno nesrečo, ki jo zakon opredeljuje kot poplavo.

1. **Opis dosedanjih aktivnosti – ocena škode**

S sklepom št. 84400-10/2024/3 z dne 3. 10. 2024 je Vlada Republike Slovenije potrdila Končno oceno škode na stvareh zaradi močnih neurij z obilnim deževjem, vetrom, zemeljskimi plazovi in poplavami 3. in 7. junija 2024 na območju Koroške, Podravske, Pomurske, Vzhodnoštajerske, Zahodnoštajerske in Zasavske regije, ki skupno znaša 9.152.658,52 evra. Ocena škode zajema škodo na kmetijskih zemljiščih, na stavbah, na gradbeno-inženirskih objektih, na vodotokih in gozdnih cestah ter na državnih cestah. Ocenjena škoda na stvareh, brez škode na državnih cestah znaša 8.983.174,99 evra.

Vlada Republike Slovenije je ugotovila, da končna ocena neposredne škode presega 0,3 promila načrtovanih prihodkov državnega proračuna za leto 2024 in je tako dosežen limit za uporabo sredstev državnega proračuna v skladu z zakonom ter z navedenim sklepom naložila pristojnim ministrstvom, da na podlagi ocene škode pripravijo predlog programa odprave posledic neposredne škode v skladu z zakonom.

Vlada Republike Slovenije je pooblastila Državno komisijo, da izjemoma lahko potrdi ponovno oceno škode pri posameznem oškodovancu v roku šestih mesecev po potrditvi te ocene, če so ugotovljena nova dejstva, zaradi katerih je bila ocena neposredne škode bistveno višja ali nižja, pa je oškodovanec predhodno storil vse, da bi bila škoda ocenjena v skladu s predpisi oziroma predpisano metodologijo. Potrjeno ponovno oceno škode Državna komisija pošlje Ministrstvu za naravne vire in prostor. O ponovni oceni škode mora Ministrstvo za naravne vire in prostor seznaniti Vlado Republike Slovenije ob predložitvi programa za odpravo posledic naravne nesreče.

1. **Program odprave posledic**

S programom odprave posledic so, skladno s prvim, drugim in četrtim odstavkom 13. člena zakona, določeni:

– vrsta in predvideno število stvari, ki jih je treba obnoviti,

– vrsta in predvideno število objektov, ki jih je treba zgraditi zaradi posledic naravne nesreče ali njene ponovitve,

– ocenjena višina sredstev po posameznih ukrepih odprave posledic naravne nesreče na stvareh,

– ocena predvidene porabe sredstev v posameznih proračunskih letih,

– nosilci posameznih nalog,

– obvezna vsebina letnih programov ter roki predložitve letnih programov v sprejem Vladi Republike Slovenije.

Izračun ocenjene višine sredstev je pripravljen na podlagi določb zakona ter Uredbe o načinu izračuna višine sredstev za odpravo posledic naravnih nesreč na objektih in stanovanjih ter višine hipotekarnih sredstev za obnovo stanovanj (Uradni list RS, št. 36/05 in 95/10), upoštevajoč ocenjeno višino škode za objekte, kjer predstavlja škoda nezanemarljiv znesek.

Skladno z določbo 3. točke prvega odstavka 4. člena zakona program vključuje obnovo objektov v državni lasti, lasti oseb javnega prava oziroma občinskih infrastrukturnih in drugih javnih objektov, obnovo stanovanjskih objektov ter obnovo posebnih objektov. Skladno z določbo petega odstavka 17. člena zakona vsebuje program tudi ocenjena sredstva za izvedbo geotehničnih ukrepov zaradi varstva stvari, ki so v lasti občine ali lasti osebe javnega prava ali osebe zasebnega prava.

* 1. ***Vrsta in predvideno število stvari, ki jih je treba obnoviti, ter vrsta in predvideno število objektov, ki jih je treba zgraditi zaradi posledic naravne nesreče ali njene ponovitve***

**3.1.1 Objekti v lasti oseb javnega prava oziroma občinski infrastrukturi in javni objekti ter izvedba geotehničnih ukrepov za zavarovanje stvari**

Med poškodovane objekte so vključene stvari, ki še niso bile predmet sanacije, so v lasti občine in jih uporablja oseba javnega prava, katere ustanovitelj ali soustanovitelj je občina, ter stvari, ki so v lasti osebe javnega prava, katere ustanovitelj ali soustanovitelj je občina, za stvari pa se investicijska, investicijsko-vzdrževalna ali vzdrževalna dela zagotavljajo v občinskem proračunu, ter javna infrastruktura lokalnega pomena.

Če se skladno s petim odstavkom 17. člena, na območju občine izvajajo geotehnični ukrepi zaradi varstva stvari, ki so v lasti občine ali v lasti osebe javnega prava, katere ustanovitelj je občina, ali v lasti osebe zasebnega prava, se občini dodelijo sredstva državnega proračuna za izvedbo geotehničnih ukrepov, če je občina za namene, določene s predpisi na področju javnih financ, porabila svoja sredstva proračunske rezerve v višini 1,5% prihodkov proračuna v letu, v katerem se geotehnični ukrepi izvajajo.

Skladno z drugim odstavkom 22. člena zakona bodo občinam dodeljena sredstva državnega proračuna, ki so za obnovo predvidena v programu, zmanjšana za sredstva, ki jih je občina sama namenila za obnovo skladno z določbami 17. člena zakona.

Program obravnava obnovo poškodovanih objektov, kjer ocena škode znaša več kot znašajo stroški, ki so povezani z izvedbo vseh postopkov, ki so potrebni za dodelitev sredstev in ne predstavljajo večjih investicijskih stroškov, med katere sicer sodi obnova objektov. Glede na navedeno so v programu obravnavani objekti lokalne infrastrukture, kjer ocena škode oz. obnova znaša več kot 1.500,00 evrov.

Iz pregleda, ki je narejen na podlagi predlogov občin, je razviden seznam objektov predvidenih za obnovo z ocenjeno vrednostjo obnove in pregled objektov, kjer so načrtovani geotehnični ukrepi. V Prilogi 1 je v točki »1. Močna neurja z obilnim deževjem, vetrom, zemeljskimi plazovi in poplavami 3. in 7. junija 2024«, naveden seznam prioritetnih objektov za obnovo, ki so predmet programa.

Upoštevajoč obseg potrebnih sredstev za obnovo, je treba pred dodelitvijo sredstev državnega proračuna pridobiti za posamezen primer tehnično dokumentacijo in v tehnično zahtevnejših primerih opraviti pregled ustreznosti izdelane tehnične dokumentacije.

Z državnimi sredstvi se zagotovi večji delež kritja stroškov obnovitvenih del, kar vključuje gradbeno obrtniško inštalacijska dela in gradbeni nadzor. Zato so ostali stroški: izdelava investicijske in tehnične dokumentacije ter ostali stroški oz. tako imenovane tuje storitve (ostali nadzori, varnostni načrt, koordinacija), strošek občine.

Višina potrebnih sredstev za obnovo objektov je ocenjena na podlagi elaboratov oziroma predložene tehnične dokumentacije ali ocene sredstev potrebnih za obnovo, ki jih je podala posamezna občina izhajajoč iz ocene škode. Na podlagi investicijske in tehnične dokumentacije ter izvedene oddaje javnega naročila za izvedbo del bo določena dejanska višina potrebnih sredstev za obnovo. Sredstva za odpravo posledic nesreče se dodelijo na podlagi vloge za dodelitev sredstev za odpravo posledic naravnih nesreč (Pravilnik o vsebini in obliki vloge za dodelitev sredstev za odpravo posledic naravnih nesreč, Uradni list RS, št. 103/05; v nadaljnjem besedilu: pravilnik) in izplačajo na podlagi pogodbe, kot to določa zakon. V primeru spremembe pravilnika, se uporabi spremenjeni pravilnik.

Nekatere občine so sporočile, da so oz. bodo sanacijo izvedele z lastnimi viri ali pa se niso odzvale na poziv za predložitev predlogov sanacije in tehnične dokumentacije. Občine, v katerih se ocena škode nanaša zgolj na manjša obnovitvena dela, ki sodijo v sklop rednega vzdrževanja lokalne infrastrukture, niso bile pozvane za predložitev dokumentacije.

Ocenjena višina potrebnih sredstev, za obnovo objektov občinske infrastrukture in javnih objektov ter izvedbo geotehničnih ukrepov za zavarovanje stvari znaša 6.270.000,00 evrov.

Ocenjena sredstva potrebna za obnovo, je podana na podlagi projektantskih predračunov ali ocenjene vrednosti obnove, izhajajoč iz ocene škode za obnovo objektov, za katere se predlaga sofinanciranje s strani državnega proračuna. Del sredstev bodo občine financirale z lastnimi viri, zato se ocenjuje potreben državni delež, pri čemer se upošteva sofinanciranje prioritetnih obnov na posamezno občino.

**3.1.2 Objekti v lasti oseb zasebnega prava, namenjeni bivanju**

Do sredstev državnega proračuna za obnovo stanovanj so upravičene osebe zasebnega prava v obsegu in pod pogoji, kot je to določeno z zakonom.

Sredstva za odpravo posledic nesreče se dodelijo osebi zasebnega prava na podlagi vloge za dodelitev sredstev za odpravo posledic naravnih nesreč (pravilnik) in priloženih dokazil o izvedenih delih na objektu, ki so osnova za ugotavljanje potrebnih sredstev za obnovo.

Pred začetkom postopka dodelitve sredstev se izvede predhodni ugotovitveni postopek, na način, da se obvesti lastnike stanovanj oziroma stanovanjskih stavb, ki dosegajo zakonske pogoje, kot so:

* višina ocenjene škode na stavbi, ki se nanaša na naravno nesrečo oziroma poplavo, je nad limitom (50 % povprečne ocenjene škode),
* stanovanje je bilo stalno naseljeno na dan naravne nesreče.

Za oškodovance, ki so zajeti v oceni škode, a ne izpolnjujejo navedenih zakonskih pogojev ali v roku   
štirih mesecev ne odgovorijo na obvestilo o možnosti dodelitve sredstev oziroma v roku 12 mesecev po sprejetem programu ne vložijo predpisane vloge, se postopek dodelitve dodatnih sredstev ne izvede.

Izjemoma se ugotovitveni postopek izvede za lastnike stanovanjskih objektov v gradnji, ki na dan naravne nesreče še niso imeli hišne številke, zaradi česar ni bilo mogoče v stanovanju prijaviti stalnega bivališča, vendar je bila že podana vloga za pridobitev uporabnega dovoljenja, kar je pogoj za pridobitev hišne številke.

Ministrstvo za naravne vire in prostor je pri pripravi programa razpolagalo s podatki iz aplikacije Ajda, ki se nanašajo na oceno škode, podatki iz zbirk osebnih podatkov ter podatki katastra nepremičnin. Podatki o višini izplačane zavarovalnine za posamezen objekt, pridobitev soglasij med solastniki, podatki o osebnih računih upravičencev za nakazilo in dokazila o izvedenih delih na objektu bodo pridobljeni v ugotovitvenem postopku, saj jih v okviru javnih evidenc ni mogoče pridobiti. Na podlagi navedenih podatkov se odloči o dodelitvi sredstev upravičencu.

S programom se zagotavlja ocenjena potrebna višina sredstev državnega proračuna za poškodovane objekte namenjene bivanju. S programom je določena izhodiščna višina potrebnih sredstev za obnovo, ki je izračunana iz ocene škode. Ob predložitvi dokazil o izvedeni obnovi se posameznemu upravičencu sredstva dodelijo največ do upravičene višine, skladno z določili zakona.

Ocenjena višina potrebnih sredstev za izvedbo programa izhaja iz:

– ocenjene škode za posamezno vrsto objekta,

– analize in popisa posameznih elementov škode, ki zajema vgrajene dele stavbe, predvsem omete, opleske, stavbno pohištvo, inštalacije in talne obloge pri poplavah,

– ocenjeno izvedbo del do izteka roka.

Skladno z določili zakona, lastnik stanovanja ni upravičen do sredstev za odpravo posledic nesreče, če je višina sredstev, ki so potrebna za obnovo stanovanja, manjša od stroškov za novo gradnjo stanovanjskih prostorov, katerih površina je enaka 5 % neto tlorisne površine stanovanja v obnovi ali manjša od 50 % povprečne višine sredstev izračunane iz povprečja škod.

Vrednost kvadratnega metra stanovanjske površine znaša 1.259,54 evrov/m2, oziroma 1.379,20 evrov/m2 z vključenim DDV v višini 9,5 %, kar pomeni, da bi kriterij 5 % neto tlorisne površine stanovanja za stanovanje z neto tlorisno površino 90 m2 znašal 6.206,40 evrov.

V posameznih primerih, ko je stanovanje bistveno manjše od 90 m2 se izračuna kriterij 5 % neto tlorisne površine stanovanja z upoštevanjem cene iz prejšnjega odstavka. Kriterij 50 % povprečne višine sredstev, izračunan iz povprečja škod znaša 2.300 evrov in je bolj ugoden za oškodovance, zato se upošteva.

V program so vključene vse poškodovane stanovanjske stavbe, kjer je ocenjena škoda na stanovanju in s tem ocenjena višina sredstev za obnovo stanovanju znaša več 2.300,00 evrov. Sredstva, vložena v obnovo stavbe, bo oškodovanec, ki bo vključen v program, v postopku dodeljevanja sredstev dokazoval z dokazili o izvedenih delih.

Pri določitvi obsega potrebnih del za obnovo stanovanja, je treba upoštevati, da se sredstva za odpravo posledic nesreč po zakonu uporabijo samo za vzpostavitev bivanja v prostorih stanovanja, katerih neto tlorisna površina je enaka standardni stanovanjski površini.

Stanovanjske stavbe v lasti oseb zasebnega prava se glede na poškodovanost ter zmožnosti obnove med seboj razlikujejo, in sicer :

1. stanovanjske stavbe, ki med poplavami niso utrpeli poškodb nosilne konstrukcije in se njihova obnova izvaja v okviru vzdrževalnih del.
2. stanovanjske stavbe, ki so med neurjem utrpeli poškodbe nosilne konstrukcije ali so bili porušeni in obnove ne morejo izvajati v lastni režiji (male rekonstrukcije, rekonstrukcije, nadomestne gradnje)

Potek obnove v primeru A iz prejšnjega odstavka: lastniki stanovanjsko stavbo obnavljajo v lastni režiji brez upravnih dovoljen in usposobljenega strokovnega nadzora. Če je obnova stanovanjske stavbe dokončana ali obnova še poteka, lastniki na podlagi predloženih računov in dokazil uveljavljajo upravičenost do državnih sredstev za obnovo stanovanj, v višini, kot jo določa zakon. V času obnove lahko lastniki zaprosijo za strokovno in tehnično pomoč pri izvedbi obnove, ki zajema od izdelave elaborata sanacije manjkajočih obnovitvenih del z oceno stroška, do pomoči pri urejanju virov financiranja in super nadzora nad izvedbo.

Potek obnove v primeru B iz pred prejšnjega odstavka: potreben je strokovni ogled stavbe in na podlagi tega odločitev, ali gre za poškodbe, ki se jih lahko sanira po postopku malih rekonstrukcije ali gre za poškodbe, ki zahtevajo rekonstrukcijo objekta.

Za izvedbo obnove kot male rekonstrukcije je treba lastnikom – investitorjem nuditi strokovno tehnično pomoč: izdelati elaborat obnove s popisom del s projektantsko oceno stroškov, pomoč pri urejanju drugih virov financiranja, izvajanje super nadzora nad izvedbo.

V primeru rekonstrukcije objekta, je potreben projekt za gradbeno dovoljenje in na podlagi tega se izvede rekonstrukcija. Lastniki – investitorji imajo možnost strokovne tehnične pomoči, ki vsebuje izdelavo projektne naloge, pomoč pri izbori projektanta, pridobitev projekta rekonstrukcije in njegove recenzije, pridobitev gradbenega dovoljenja, pripravo vloge za dodelitev državnih sredstev, pomoč pri urejanju drugih virov financiranja, izbiro izvajalca za rekonstrukcijo, nadzor nad izvedbo rekonstrukcije do primopredaje objekta.

V sklop stavb v lasti oseb zasebnega prava, ki so bile na dan naravne nesreče naseljene, sodijo tudi večstanovanjske stavbe, kjer se obnavlja skupne prostore.

Ocenjena višina potrebnih državnih sredstev za sofinanciranje obnove znaša skupno 180.000,00 evrov. Ocena izhaja iz višine škode, ki predstavlja tudi oceno skupne višine potrebnih sredstev za obnovo ter izkustveno pričakovan odziv upravičencev na dopis k predložitvi dokazil o izvedbi obnovitvenih del, ki vložijo dokazila o obnovi na podlagi dejanskih zmožnosti.

V Prilogi 2 je v točki »1. Močna neurja z obilnim deževjem, vetrom, zemeljskimi plazovi in poplavami 3. in 7. junija 2024«, podan seznam stanovanj in stanovanjskih stavb v lasti potencialnih upravičencev do sredstev državnega proračuna.

**3.1.3 Obnova posebnih objektov – kulturna dediščina**

V naravnih nesrečah v letu 2024, ki je prizadela del Slovenije, je bila evidentirana in ocenjena škoda tudi na posebnih objektih – kulturnih spomenikih ter kulturni dediščini.

Predmet obnove kot posebni objekti so po 21. členu zakona objekti in območja kulturne dediščine, ki imajo status kulturnega spomenika, in sicer je bila evidentirana in ocenjena škoda na enoti kulturne dediščine: Lemberg pri Šmarju – Stari rotovž, EID 1-00313.

Predmet obnove kot posebni objekti po 21. členu zakona niso naslednji objekti in območja kulturne dediščine:

– posamezne stavbe, ki imajo status registrirane dediščine

– stavbe v območju registrirane dediščine (npr. stavbe v območju naselbinske dediščine, ki ni razglašena z aktom o razglasitvi za kulturni spomenik oziroma spomeniško območje)

Te stavbe ali nepremičnine so lahko predmet obnove po drugih določbah zakona.

Zaris kulturne dediščine je razviden iz Registra nepremične kulturne dediščine, ki ga v skladu s 67. členom Zakona o varstvu kulturne dediščine (Uradni list RS, št. 16/08, 123/08, 8/11 – ORZVKD39, 90/12, 111/13, 32/16, 21/18 – ZNOrg in 78/23 – ZUNPEOVE) vodi Ministrstvo za kulturo.

Na stavbah, ki imajo status posamičnega kulturnega spomenika, se bodo kot sanacijski konservatorski ukrepi za posebne objekte izvedla vsa potrebna gradbeno-obrtniška dela, s katerimi se bodo obnovili v naravni nesreči poškodovani deli objekta, ki je zavarovan kot posamični objekt. Za izvedbo posegov namenjenih odpravi posledic škode na kulturnem spomeniku morajo biti pridobljeni kulturnovarstveni pogoji in soglasja, ki jih izda pristojna območna enota Zavoda za varstvo kulturne dediščine Slovenije. Pristojna služba izvaja tudi nadzor nad gradnjo in potrdi ustreznost izvedenih del.

**3.1.4 Obnova objektov vodne infrastrukture**

Predlog odprave posledic nastale škode na objektih vodne infrastrukture je pripravljen na podlagi ocenjene škode na vodotokih zaradi posledic močnih neurij z obilnim deževjem, vetrom, zemeljskimi plazovi in poplavami 3. in 7. junija 2024.

Upoštevajoč realne možnosti proračuna Republike Slovenije v okviru rednega proračuna ni mogoče zagotoviti vseh sredstev za obnovo poškodovanih objektov. Daljše obdobje sanacije predstavlja preveliko tveganje upoštevajoč pogostost visokih voda in poplav, saj se v daljšem obdobju nesanirane poškodbe bistveno povečajo in načrtovanje ni realno. Predlagani program upošteva tudi trenutno stanje po poplavah in stopnjo ogroženosti po posameznih objektih, ki je na vodotokih različna. Temu primerno so podane prioritete. Program predvideva zagotovitev sredstev v višini 800.000,00 evrov.

Pregled ocenjenih potrebnih sredstev, kot jih predlaga Direkcija Republike Slovenije za vode po neurjih z obilnim deževjem, vetrom, zemeljskimi plazovi in poplavami 3. in 7. junija 2024, je po sektorjih podan v preglednici 1.

Preglednica 1: Pregled potrebnih sredstev po sektorjih za obnovo vodne infrastrukture

v evrih

|  |  |  |
| --- | --- | --- |
|  | Sektor | Ocenjena višina potrebnih sredstev za obnovo |
| 1 | Sektor območja Drave | 343.000,00 |
| 2 | Sektor območja Savinje | 457.000,00 |
|  | SKUPAJ: | **800.000,00** |

Prioritetna obnova je določena v višini predvidenih zagotovljenih sredstev in z vidika nujnih del, ki jih je v letu 2025 možno izvesti. Prednostno obnovo določi Direkcija Republike Slovenije za vode, glede na nujnost in možnost izvedbe del iz nabora objektov vodne infrastrukture, ki so predmet programa, je podan v Prilogi 3.

Pregled posameznih objektov v Prilogi 3 v točki »1. sanacijski program po poplavah 3. do 7. junija 2024«, izhaja iz ocenjene višine potrebnih sredstev za obnovo posameznega navedenega objekta. Sanacijska dela se izvede na podlagi tehnične dokumentacije, upoštevajoč naravovarstvene smernice, predložene v Prilogi 4.

V primeru, da so objekti vodne infrastrukture na območju, varovanem po predpisih s področja varstva kulturne dediščine, je pri izvedbi programa obvezno upoštevati tudi določbe predpisov s področja varstva kulturne dediščine (pridobitev kulturnovarstvenih pogojev in kulturnovarstvenega soglasja pristojne območne enote Zavoda za varstvo kulturne dediščine Slovenije).

* 1. ***Informacijska in strokovno tehnična podpora izvedbi ukrepov v pristojnosti Ministrstva za* *naravne vire in prostor***

V sklopu odprave posledic naravne nesreče je potrebno zagotoviti tudi sredstva za strokovno tehnično podporo, ki je nujna za izvedbo programa odprave posledic naravne nesreče. Ministrstvo za naravne vire in prostor je dolžno upravičencem za obnovo stvari zagotoviti svetovanje in pomoč pri načrtovanju in projektiranju ter finančni in gradbeni nadzor pri obnovi stvari. Financiranje teh nalog Ministrstva za naravne vire in prostor gre v breme sredstev, zagotovljenih z zakonom, in predstavlja obdelavo dokumentacije o obnovi objektov v lasti oseb zasebnega prava, za katere je treba izvesti celoten ugotovitveni postopek o obnovi objekta ter upravni postopek od vložitve dokumentacije, dopolnjevanje dokumentacije, potrjevanje dokazil, priprave vlog, do priprave upravnih aktov ter zagotavljanja komunikacijske informacijske in aplikativne podpore z arhiviranjem podatkov in dostavljene tehnične dokumentacije.

Najpomembnejši cilj naloge je zagotoviti strokovno, učinkovito in racionalno izvedbo odprave posledic naravne nesreče, zagotovitev spremljave izvedbe del, tekoče poročanje o izvajanju del, podpora pri pripravi programov posledic te nesreče ter zagotovitev transparentnosti porabe sredstev državnega proračuna in drugih sredstev, namenjenih za odpravo posledic naravne nesreče ter nudenje potrebne pomoči osebam zasebnega in javnega prava pri uveljavljanju z zakonom določenih pravic.

Glede na to, da se v postopkih opredeljenih z zakonom in s programi odloča o pravici, obveznosti ali pravni koristi fizične ali pravne osebe oziroma druge stranke, je pri pripravi podlag za odločitev potrebno omogočiti oškodovancem, da čim lažje zavarujejo in uveljavijo svoje pravice; da ne uveljavljajo svojih pravic v škodo pravic drugih in ne v nasprotju z javno koristjo in da nevednost in neukost oškodovanca - upravičenca in drugih udeležencev v postopku nista v škodo pravic, ki jim gredo po zakonu.

Pripravljavec podlag za izvedbo programa je dolžan ugotoviti resnično dejansko stanje in v ta namen ugotoviti vsa dejstva, ki so pomembna za zakonito in pravilno presojo. Pri tem je dolžan ravnati po svojem strokovnem prepričanju, na podlagi vestne in skrbne presoje vsakega dokaza posebej in vseh dokazov skupaj.

Na podlagi določil zakona je potrebno izvesti ukrepe, ki omogočajo odpravo posledic škode na:

* geotehničnih objektih;
* stvareh, za katere so upravičene do sredstev za odpravo posledic nesreč po tem zakonu občine;
* stvareh, za katere je upravičena do sredstev za odpravo posledic nesreč po tem zakonu oseba javnega prava, katere ustanovitelj ali soustanovitelj je občina;
* stvareh, za katere so upravičene do sredstev za odpravo posledic nesreč po tem zakonu osebe zasebnega prava.

Poleg strokovno tehnične pomoči oškodovancem in koordinacije izvedbe ukrepov, je treba zagotoviti tudi potrebno geoinformacijsko podporo postopkom in procesom izvajanja ukrepov kot tudi v podporo pri odločanja o dodeljevanju sredstev v državnega proračuna upravičencem.

Ocenjena vrednost izvajanja nalog za tri-letno obdobje znaša 150.000,00 evrov.

* 1. ***Ocena višine sredstev po posameznih ukrepih odprave posledic naravne nesreče na stvareh z opredelitvijo dinamike zagotavljanja sredstev***

Program vsebuje prikaz ocenjene višine potrebnih sredstev državnega proračuna po posameznih ukrepih in s predlogom višine potrebnih sredstev po posameznih letih. V preglednici 2 je podan predlog razdelilnika sredstev državnega proračuna. Sredstva se v letu 2025 v povezavi s četrtim odstavkom 10. člena zakona lahko zagotavljajo iz sredstev proračunske rezerve proračuna Republike Slovenije v višini do 3.700.000,00 evrov. V nadaljnjih letih obnove (predvidoma do konca leta 2027), se sredstva načrtujejo oz. zagotavljajo v okviru integralnih postavk in sklada Ministrstva za naravne vire in prostor v okviru sredstev za izvedbo ukrepov za obnovo stvari.

Na podlagi podatkov ocene škode, upoštevajoč predloge za obnovo s projekcijo obsega lastnih sredstev občin posamezne prizadete občin in prioritetno potrebno obnovo vodne infrastrukture ter ocenjene vrednosti za obnovo objektov v lasti oseb zasebnega prava, je pripravljen predlog zagotovitve sredstev državnega proračuna. Ravno tako je upoštevan ocenjen obseg sredstev, potrebnih za izvedbo geotehničnih ukrepov za zavarovanje stvari.

Preglednica 2: Pregled ocene potrebnih sredstev po ukrepih

v evrih

|  |  |  |  |
| --- | --- | --- | --- |
| UKREP | Ocenjena višina potrebnih državnih sredstev | Višina potrebnih sredstev državnega proračuna v letu 2025 | Višina potrebnih sredstev državnega proračuna, v obdobju let 2026 - 2027 |
| Obnova lokalne infrastrukture, izvedba geotehničnih ukrepov | 6.270.000 | 3.100.000 | 3.170.000 |
| Obnova objektov vodne infrastrukture | 800.000 | 500.000 | 300.000 |
| Obnova objektov v lasti oseb zasebnega prava in obnova posebnih objektov | 180.000 | 50.000 | 130.000 |
| Podpora pri izvedbi programa | 150.000 | 50.000 | 100.000 |
| **SKUPAJ** | **7.400.000** | **3.700.000** | **3.700.000** |

Predloženi program predvideva diferencirano zagotovitev sredstev, predvsem v obdobju 2025 - 2027. V letu 2025 predvsem izvedba najbolj prioritetnih obnovitvenih del.

Za obdobje po letu 2025 je podana ocenjena višina državnih sredstev, ki jih bo treba načrtovati oz. zagotoviti v posameznem letu, upoštevajoč možnosti izvedbe programa in ustrezno pripravljeno dokumentacijo za izvedbo obnove.

* 1. ***Nosilci posameznih nalog***

**3.4.1 Ministrstvo za naravne vire in prostor**

Skladno z določbami 30. člena zakona je Ministrstvo za naravne vire in prostor pristojno za izvajanje obnove:

– stvari v lasti oseb javnega prava iz 18. člena zakona,

– objektov v lasti oseb zasebnega prava in

– za odpravo škode na objektih vodne infrastrukture.

Ministrstvo za naravne vire in prostor je upravičencem za obnovo stvari iz prejšnjega odstavka dolžno zagotoviti svetovanje in pomoč pri načrtovanju in projektiranju ter finančni in gradbeni nadzor pri obnovi stvari. Pri sanaciji kulturnih spomenikov kot strokovna tehnična podpora sodeluje Zavod za varstvo kulturne dediščine Slovenije.

Financiranje teh nalog ministrstva gre v breme sredstev za odpravo posledic nesreč po zakonu.

Osebam zasebnega prava bodo sredstva dodeljena v ugotovitvenem postopku, skladno z določili zakona in po postopkih, opisanih v poglavju 3.1.2. Potencialne upravičence se obvesti o možnosti dodelitve sredstev pod pogoji in na način, kot ga določa zakon. Za enotni ter pregledni zajem potrebnih podatkov in soglasij se potencialnim upravičencem posreduje obvestilo in obrazce z delno predizpolnjenimi podatki, ki se nanašajo na poškodovano stavbo s prošnjo oziroma predlogom, da jih izpolnijo. Ko prejmemo odgovor lastnika, se postopek dodelitve sredstev državnega proračuna lahko prične. Obrazci so priloženi v Prilogi 5. V primeru spremembe pravilnika se uporabi spremenjeni pravilnik.

**3.4.2 Lokalne skupnosti**

Odprava posledic naravnih nesreč na objektih v lasti oseb javnega prava je sicer v pristojnosti Ministrstva za naravne vire in prostor, vendar je nosilec izvedbe načrtovanih ukrepov lokalna skupnost oziroma občina.

Sredstva državnega proračuna za obnovo objektov v lasti oseb javnega prava oziroma obnovo občinske infrastrukture in obnovo javnih objektov ter za izvedbo geotehničnih ukrepov za zavarovanje stvari so predmet obnove.

Posamezni občini se lahko dodelijo sredstva državnega proračuna največ do višine razpoložljivih sredstev za obnovo, na podlagi zahtevka, ki izhaja iz pogodbe med Ministrstvom za naravne vire in prostor in občino, katere sestavni del je vloga za dodelitev sredstev za obnovo objektov lokalne infrastrukture oziroma javne stavbe, ki jo vloži občina na Ministrstvo za naravne vire in prostor.

* 1. **Obvezna vsebina letnih programov ter roki predložitve letnih programov v sprejem Vladi Republike Slovenije**

Ker izvajanje ukrepov odprave posledic naravne nesreče na stvareh traja več proračunskih let, morajo biti v programu odprave posledic naravne nesreče določene tudi obvezne vsebine letnih programih odprave posledic naravne nesreče ter roki, v katerih jih mora ministrstvo, pristojno za naravne vire, predložiti Vladi Republike Slovenije v sprejem. Z letnim programom odprave posledic naravne nesreče se za posamezno proračunsko leto podrobneje določijo ukrepi odprave posledic naravne nesreče ter višina sredstev, ki je predvidena za njihovo izvedbo.

V nadaljnjih letih obnove se sredstva načrtujejo oziroma zagotavljajo v okviru integralnih postavk Ministrstva za naravne vire in prostor v okviru sredstev za izvedbo ukrepov za obnovo stvari.

Natančnejša opredelitev dinamike izvajanja posameznih ukrepov se določi z letnimi programi. Letni program se predloži Vladi Republike Slovenije v obravnavo najkasneje do konca meseca maja v posameznem koledarskem letu.

Vsebina letnega programa:

- pregled izvedenih obnovitvenih del,

- določitev prednostnih nalog in projektov v posameznem letu,

- identifikacija vsebin, kjer je treba program dopolniti,

- opredelitev finančnih virov za izvedbo načrtovanih obnov.